REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/27-23

20. februar 2023. godine

B e o g r a d

Z A P I S N I K

OSME SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 20. FEBRUARA 2023. GODINE

Sednica je počela u 11,00 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Milica Obradović, Milosav Milojević, Milija Miletić, Dragan Jovanović, Momir Stojilković, mr Akoš Ujhelji, Dijana Radović, dr Anna Oreg, Miroslav Aleksić, dr Nenad S. Mitrović, Marko Ristić, Dejan Ignjatović i Milovan Jakovljević.

Sednici su prisustvovali zamenici članova Odbora: Branko Vukajlović (zamenik Zorana Sandića) i Momčilo Vuksanović.

Sednici je prisustvovala i narodna poslanica dr Jelena Kalajdžić, koja nije član Odbora.

Sednici su prisustvovali predstavnici Ministarstva poljoprivrede, šumarstva i vodoprivrede: Jelena Tanasković, ministar, Nebojša Milosavljević, direktor Uprave za zaštitu bilja, Branko Lakić, direktor Uprave za poljoprivredno zemljište, Miloš Petrović, direktor Uprave za veterinu, Nenad Dolovac, savetnik ministra i Marko Saranovac, šef kabineta.

Odbor je većinom glasova (16 za, 1 nije glasao) usvojio sledeći:

D n e v n i r e d:

1. Stanje u poljoprivredi pred predstojeću setvu (sa osvrtom na podsticaje, dugove za podsticaje, kredite, mere u stočarstvu).

Prva tačka dnevnog reda - Stanje u poljoprivredi pred predstojeću setvu (sa osvrtom na podsticaje, dugove za podsticaje, kredite, mere u stočarstvu).

 Jelena Tanasković, ministarka poljoprivrede, šumarstva i vodoprivrede je na početku izlaganja istakla da se Ministarstvo, između ostalog, u prethodnom periodu bavilo dugovima prema onim poljoprivrednim proizvođačima kojima nisu izdata rešenja zbog nedovoljno sredstava u budžetu Republike Srbije za 2022. godinu. Taj dug je preuzet, mleko za četvrti kvartal je isplaćeno, a 22. februara će početi isplata drugih mera podsticaja koje su sprovedene u 2022. godini. Planirani rok za završetak isplate je 24. mart tekuće godine. U ovoj godini će biti uveden i eAgrar koji će pomoći da se sprovede novi popis i proveri postojeće stanje u Registru poljoprivrednih gazdinstava. Sve to će omogućiti bolju kontrolu i uvid u kompletne podatke, što je polazna osnova za pravljenje planova u skladu sa realnim potrebama poljoprivrednih proizvođača. Što se tiče javnih poziva cilj je promena sistema koja će dovesti do toga da se svaka mera koja bude puštena u 2023. godini i isplati u 2023. godini, uz vremenski okvir od mesec dana koji je potreban za obradu podataka. Takođe, u proteklom periodu Ministarstvo se izborilo i za moratorijum vezan za hladnjačare, što će najviše značiti malinarima ali i svim drugim voćarima, koji su dobili mogućnost da reprogramiraju svoju obavezu na 12 meseci, sa tim da moraju da isplate poljoprivredne proizvođače kojima su po ugovoru iz otkupa ostali dužni. To je značajna mera koja će pomoći da se izbalansira velika razlika u ceni između otkupa i onoga što se na tržištu sada može plasirati. Na kraju uvodnog izlaganja ministarka je naglasila i da je pala cena đubriva, urea čak 32% u odnosu na cenu iz 2022. godine.

 U nastavku sednice ministarka Jelena Tanasković je odgovarajući na pitanja narodnih poslanika istakla da su preduzeća koja se bave otkupom voća prva dobila reprogram kredita i da, ukoliko ispunjavaju uslove, mogu da koriste u Fondu za razvoj obrtna sredstva. Problem je što nisu u stanju da ispune sve uslove jer su Fondu za razvoj potrebne bankarske garancije ili hipotekarno obezbeđenje prvog reda. Kada je reč o uvođenju eAgrara poljoprivredne službe će obići gazdinstva gde živi starija populacija koja nije u mogućnosti da se samostalno registruje, ostalima je omogućen rok od mesec dana za prijavu u najbližoj poljoprivrednoj stručnoj službi, pošti ili MUP-u. Poljoprivrednici će osetiti veliku dobrobit eAgrara jer će administracija biti daleko brža, sve će imati elektronski na uvid bez odlazaka na šalter. Kada je reč o uvozu, doneta je odluka o prelevmanu za mleko i mlečne proizvode i ta odluka je na snazi. Mera je doneta sa rokom do 30. juna 2023. godine. Na mleko je uveden prelevman od 15 dinara po litru, a na kačkavalj gaudu 30 dinara po kilogramu, sve sa ciljem da se zaštiti domaći proizvođač i domaće tržište. Inače, ta odluka je važila i do sada, osim za mleko, samo su bili drugi iznosi. Sve je urađeno sukcesivno sa vrlo detaljnim obrazloženjem prema Briselu. Što se tiče uvoza mesa, on je vrlo kontrolisan i biće odobren uvoz zamrznutog mesa samo u delu koji se odnosi na preradu, sve drugo će biti potpuno pod kontrolom iskorišćenosti onoga što je uvezeno. Kada je reč o dozvolama, one se sada izdaju kvartalno na ukupnu količinu koja u kvartalu može da se uveze iz bilo koje zemlje uvoza i ne izdaju se više na određenog dobavljača. Ta promena će dovesti do balansa u potrebama tržišta i prioritetne prodaje domaćih proizvoda. Govoreći o merama direktnog plaćanja ministarka je istakla da će mere početi da se sprovode od 1. aprila a pčelari će, s obzirom da su jedini uveli digitalno podnošenje, biti među prvima. Novi podsticaji, takođe, kreću od 1. aprila, prvo će ići mere direktnih plaćanja a krenuće se sa merom za mleko za prvi kvartal 2023. godine. Novina je i da će se istog dana svim proizvođačima koji su konkurisali i podneli uredan zahtev isplaćivati mera, i to pravilo će važiti za svaku meru. Što se tiče budžeta, sa najavama koje su date on će sigurno biti probijen tako da je evidentno da će se kroz rebalans ići sa nekom dopunom. Na kraju izlaganja ministarka se osvrnula i na IPARD istaknuvši da je plan da se do sredine 2023. godine završi kompletan IPARD-2. Na početku godine odobreno je 85 projekata u vrednosti oko 10 miliona evra, a cilj je da se ide sa agresivnijom edukacijom u smislu preporuke za korišćenje tih sredstava. U tu svrhu će se 34 stručnjaka ekonomske struke na terenu intenzivno baviti IPARD-om, što će podrazumevati razne edukacije, preporuke i neophodna usmeravanja.

 U diskusiji su učestvovali narodni poslanici: Marijan Rističević, Milovan Jakovljević, Milija Miletić, Marko Ristić, Dragan Jovanović, dr Nenad S. Mitrović, Dejan Ignjatović, Miroslav Aleksić, Milosav Milojević i dr Jelena Kalajdžić.

 Nakon rasprave o tački dnevnog reda Odbor je većinom glasova (16 za, 1 uzdržan) doneo sledeći:

 Z a k lj u č a k

Odbor pozdravlja sve postignute dogovore predstavnika Ministarstva i poljoprivrednih proizvođača i preporučuje Ministarstvu:

1. Da se donese Uredba o raspodeli kompletnih podsticaja za 2023. godinu. Preporučujemo da se u Uredbi ugradi suma od 5% sredstava iz  ukupne sume za podsticaje za interventna i sezonska reagovanja.
2. Da se pre setve isplate svi dugovi po podnetim zahtevima do 31. decembra 2022. godine.
3. Da se  isplate podsticaji i regres po hektaru za biljnu proizvodnju 2023. godine pre setve ne čekajući eAgrar, da setva ne bude taoc eAgrara.
4. Da Ministarstvo svojim merama doprinosi da naša biljna proizvodnja služi razvoju stočarstva i prerađivačkoj industriji.
5. Da se Ministarstvo što pre dogovori sa bankama o kreditima sa regresiranom kamatom za poljoprivrednu proizvodnju u 2023. godini.
6. Da se usklade Pravilnici u skladu sa potrebama proizvodnje, pre svih u stočarstvu u cilju rešavanja problema u svinjarstvu, proizvodnji mleka, goveđeg mesa, zaštiti cene prelevmanima, zaštite autohtonih vrsta i razvoja sistema krava tele (krava dojilja).
7. Da eAgrar bude u prvoj godini jedna od mogućnosti za podnošenje zahteva a ne isključiva obaveza, te da se sistem eAgrar izrađuje na krajnje transparentan način imajući u vidu da 2022. godine nije potpisan ugovor za prethodni eAgrar.

 Obrazloženje:

Odbor je na svojoj sednici, mesec dana pred početak setve, posle prethodne sušne 2022. godine, u diskusijama poslanika  smatrao da treba težiti da u poljoprivrednoj proizvodnji naša biljna proizvodnja dugoročno treba da služi razvoju stočarstva i razvoju prerađivačke industrije u preradi mesa, mleka, jaja.

Poljoprivrednom politikom i alatima dostupnim Vladi i ministarstvima, treba štititi cene poljoprivrednih proizvoda na zadovoljstvo proizvođača, prerađivača i potrošača.

Podsticaji treba da odigraju ulogu u podsticanju i zasnivanju proizvodnje te da budu blagovremeno isplaćeni. Podsticaji pre setve uvek daju bolje rezultate a u poljoprivredi sve kreće od biljaka koje valja koristiti za proizvodnju mesa, mleka, jaja, energije i kao sirovinu u poljoprivrednoj proizvodnji. Poslanici smatraju da je stanje u proizvodnji svinjskog mesa i mleka teško zahvaljujući viškovima iz EU koji se plasiraju u Srbiju. Prilikom uvođenja prelevmana  radi zaštite od jeftinog proizvoda iz EU voditi računa o procedurama iz SSP-a da bi se izbeglo kažnjavanje.

Poslanici su u vezi eAgrara smatrali da u prvoj godini ne bude obavezan, već da taj naćin podnošenja zahteva bude još jedna mogućnost. Da s obzirom na eAgrar  koji je prošao na konkursu 2022. godine i iz nepoznatih razloga nije potpisan ugovor, Odbor preporučuje apsolutno transparentno uvođenje tog sistema.

Podzakonska akta donositi blagovremeno u interesu proizvodnje.

Odbor je u većini smatrao da što više novca iz podsticaja i kredita sa regresiranom kamatom treba što pre, pre setve,  obezbediti poljoprivrednim proizvođačima radi uticaja na kvalitet setve i veće prinose. Poslanici su smatrali da treba pozdraviti svaki dogovor između proizvođača i predstavnika poljoprivrednika uz međusobno uvažavanje.

Pošto drugih pitanja i predloga nije bilo, sednica je zaključena u 13,00časova.

Sastavni deo ovog zapisnika čini obrađeni tonski snimak sednice Odbora, a video zapis se nalazi na internet stranici Narodne skupštine.

 SEKRETAR PREDSEDNIK

 Branka Zlatović Marijan Rističević